Oh, serios? Păi, nu pentru asta e Facebook-ul? Apropo, tu, cînd îți dai cu părerea că s-o lase mai moale Godină cu datul părerii, ce faci? Cu ce îți sînt afectate like -urile de postările lui? Ori traiul de zi cu zi? Și, mai ales, tu nu te uiți în jur? Nu vezi că unii se simt „vedete“ cînd au 5.000 de followers în listă, că alții se simt speciali cînd postează bancuri și glumițe ori cînd distribuie imagini cu cățeluși șchiopi și citate cu ce-a zis Umberto Eco despre prostul conectat la net? Unde mai pui că Floricica Dansatoarea, transsexualul Naomi și Fernando de la Caransebeș se percep și ei a fi un soi de vedete, alții (vezi Cristiana Anghel, Maria Grapini sau Liviu Pleșoianu) – chiar personaje impozante ale vieții publice contemporane, iar unii își augmentează statutul real pentru simplul motiv că țin cursuri pompoase de public speaking, pentru că au fost mediatizați într-un scandal sau au contul de Instagram urmărit de o duzină de hăndrălăi în călduri.